הכנסת השמונה-עשרה

יוזמים:      	חברי הכנסת	מאיר שטרית
					כרמל שאמה-הכהן
					יצחק  וקנין
	
				פ/4170/18			

הצעת חוק המכר (דירות) (תיקון – הגבלת רכיב ההוצאות המשפטיות במחיר דירה), התשע"ב–2012

הוספת סעיף 6ג	1. 	בחוק המכר (דירות), התשל"ג–1973, אחרי סעיף 6ב יבוא:	
		"הגבלת רכיב ההוצאות המשפטיות במחיר דירה	6ג.	(א)	בסעיף זה – 	
						"הוצאות משפטיות" – שכר טרחת עורך דין בעד רישום וניהול רשימה של בעלי הזכויות על פי חוזה המכר, מיום המכירה ועד יום רישום זכויות אלו בלשכת רישום המקרקעין וכן רישום הזכויות האמורות בלשכת רישום המקרקעין, ובכלל זה רישום בית בפנקס בתים משותפים, שינוי או תיקון לצו רישום בית משותף, ולמעט שכר טרחת עורך דין בשל עצם ייצוג המוכר בעסקה;	
						"מדד" – מדד המחירים לצרכן שמפרסמת הלשכה המרכזית לסטטיסטיקה.	
						(ב)	מוכר לא ידרוש מקונה השתתפות בהוצאות משפטיות בסכום העולה על חצי אחוז ממחיר הדירה או על חמשת אלפים שקלים חדשים, הנמוך מביניהם.	
						(ג)	עורך הדין המבצע שירותים שעבורם גובה המוכר הוצאות משפטיות, ימציא חשבונית מס על שמו לרוכש הדירה.	
						(ד)	הסכום האמור בסעיף קטן (ב) יתעדכן ב-1 בינואר בכל שנה (בסעיף קטן זה – יום העדכון), בהתאם לשיעור עליית המדד הידוע ביום העדכון לעומת המדד שהיה ידוע ביום העדכון בשנה שקדמה לו, ולעניין יום העדכון הראשון – לעומת המדד שהיה ידוע ביום כ"ט בסיוון התשע"א (1 ביולי 2011); הסכום האמור יעוגל לסכום הקרוב שהוא מכפלה של עשרה שקלים חדשים."	
דברי הסבר
חברות קבלניות גובות סכומי עתק מרוכשי דירות עבור שירותים משפטיים כביכול, בגין רישום עסקת מכירת הדירה. חברת הבניה משתמשת למעשה בגביית הסכומים האמורים במהלך מכירת הדירות ככלי לתשלום עבור כל השירותים המשפטיים שהם מקבלים, על חשבון רוכשי הדירות.
כיום נוהגות החברות לגבות בין 1.5 ל-2.5 אחוזים ממחיר הדירה בעבור שירותים אלו, מה שיכול להגיע אף לעשרות אלפי שקלים חדשים. לגבייה זו אין כל הצדקה עניינית, והיא מהווה נטל נוסף על רוכש הדירה, בנוסף למסים המוטלים עליו. יש להזכיר שעורך הדין מייצג את הקבלן או את חברת הבניה ולא את הרוכש.
מוצע להגביל את שכר הטרחה לעורך דין שאותו רשאי מוכר דירה לגבות מהקונה לחצי אחוז ממחיר הדירה לכל היותר, ובלבד שהסכום לא יעלה על חמשת אלפים שקלים חדשים.
הצעת חוק דומה בעיקרה הונחה על שולחן הכנסת הארבע-עשרה על ידי חבר הכנסת מאיר שטרית (פ/1030).
הצעת חוק זהה הונחה על שולחן הכנסת השמונה-עשרה על ידי חבר הכנסת מאיר שטרית (פ/3471/18; הוסרה מסדר היום ביום כ"ב בשבט התשע"ב (15 בפברואר 2012)).

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ה באדר התשע"ב – 19.3.12